የአዲስ አበባ መገለጫ ይሆናል የተባለው የመሶብ ታወር ግንባታ ሊጀመር ነው
አዲስ አበባ፡- የአዲስ አበባ ከተማ ልዩ መገለጫ (ብራንድ) ይሆናል የተባለው የመሶብ ታወር ግንባታ በቅርቡ እንደሚጀመር ተገለጸ። የመሶብ ታወር መሥራችና ሥራ አስኪያጅ አቶ ፀጋዬ ተክሉ ትናንት ለአዲስ ዘመን ጋዜጣ እንደተናገሩት፤ ከዓመት በፊት በባህልና ቱሪዝም ሚኒስቴር ይፋ የተደረገው የመሶብ ቅርጽ ያለው ታወር ግንባታው ከመጪዎቹ አራት ወራት በኋላ ይጀመራል። እንደ ሥራ አስኪያጁ
ገለጻ፤ ፕሮጀክቱ ሁለት
ሕንፃዎችን የሚያካትት ነው።
የመጀመሪያው በመሶብ ቅርፅ
የሚሠራው ባለ 70 ወለል
ሕንፃ ሲሆን፤ ሁለተኛው ደግሞ በሙዳይ ምስል ቅርፅ የሚሠራውና ባለ 20 ወለል ሕንፃ ነው። ግንባታው በአዲስ አበባ በተለምዶ ሜክሲኮ በሚባለው አካባቢ በሚገኘውና ገነት ሆቴል ያለበት ሥፍራ ላይ የሚከናወን መሆኑን የገለፁት አቶ ፀጋዬ፤ ከፕሮጀክቱ የግንባታ ወጪ ከ40 እስከ 49 በመቶ የሚሆነው የሚሸፈነው ከውጪ ሀገራት በሽርክና ሊሠሩ ከሚችሉ አካላት ሲሆን፤ እስከ 51 በመቶ የሚደርሰው ወጪ ደግሞ በሀገር ውስጥ ባለሀብቶች ተሳትፎ የሚሸፈን መሆኑን አስታውቀዋል። እንደ ሥራ አስኪያጁ
ማብራሪያም፤ ከውጪ ሀገራት
በሽርክና ይገኛል የተባለው
ገንዘብ ሙሉ በሙሉ
የተገኘ ሲሆን፤ በቀጣይ
ሳምንታት ከእነዚህ አካላት
ጋር ቀሪ የፕሮጀክቱ ሁኔታዎች ላይ ስምምነት በመፈራረም ወደ ቀጣዩ የፕሮጀክቱ ስራ ይገባል ተብሎ ይጠበቃል። የፕሮጀክቱ አንዱ ክፍል የሆነውና ባለ 70 ወለሉ መሶብ መሰሉ ህንፃ የንግድ ስራ የሚከናወንበት ሁለገብ ህንጻ እንደሚሆን የጠቆሙት ሥራ አስኪያጁ፤ ባለ 20 ወለሉ ሌላኛው ሕንፃ ደግሞ በባለአምሥት ኮከብ ደረጃ ተገንብቶ ለሆቴልና ቱሪዝም ማሠልጠኛ ተቋምነት የልህቀት ማዕከልነት ለባህልና ቱሪዝም ሚኒስቴር የሚሰጥ ነው ብለዋል። የፕሮጀክቱ ጠቅላላ ወጪ እስከ 20 ቢሊየን ብር እንደሚደርስ፣ ግንባታውም ለ20 ሺህ ዜጎች የሥራ ዕድል እንደሚፈጥርና ከአራት ዓመት በኋላ ይጠናቀቃል ተብሎ እንደሚጠበቅም ሥራ አስኪያጁ አስታውቀዋል።አዲስ ዘመን የካቲት 19/2012ውብሸት ሰንደቁ 